秀實再以前韻寵惠佳篇謹再次元韻
作者：王洋
朝代：宋

paragraphs: 名利世所重，燋爛以爲期。
出處不自由，語默多因時。
陳侯有餘佞，又以傳其兒。
蘇秦掉頰舌，代厲俱詭隨。
此風幾百年，尚作柔佞姿。
武子衒富豪，擊碎珊瑚枝。
褒姒出巧譖，歸放加伯奇。
茫茫天宇間，窮達不可推。
不須謀快樂，亦勿生愁悲。
但看憂樂人，往往心神衰。
長年飽喫飯，此事前賢詩。